A BIZOTTSÁG HATÁROZATA
(2006. március 27.)
az 1999/217/EK határozat az élelmiszerekben, illetve azok felületén használt aromaanyagok nyilvántartásának tekintetében történő módosításáról
(az értesítés a C(2006) 899. számú dokumentummal történt)
(EGT vonatkozású szöveg)
(2006/252/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az élelmiszerekben, illetve azok felületén használt vagy felhasználásra szánt aromaanyagokra vonatkozó közösségi eljárás megállapításáról szóló, 1996. október 28-i 2232/96/EK európai parlamenti és tanácsi rendeletre (1) és különösen annak 4. cikke (3) bekezdésére,
mivel:
(1)
A 2232/96/EK rendelet megállapítja az élelmiszerekben, illetve azok felületén használt vagy felhasználásra szánt aromaanyagokra vonatkozó közösségi eljárást. A fenti rendelet aromaanyagok nyilvántartásának (a továbbiakban: a nyilvántartás) elfogadását írja elő azután, hogy a tagállamok értesítést küldenek azon aromaanyagok listájáról, amelyeket a területükön forgalomba hozott élelmiszerekben, illetve azok felületén fel lehet használni; valamint az említett értesítés Bizottság általi vizsgálatát követően. A fenti nyilvántartást az 1999/217/EK bizottsági határozatban (2) fogadták el.
(2)
Emellett a 2232/96/EK rendelet annak ellenőrzése érdekében, hogy az aromaanyagok megfelelnek-e az említett rendelet mellékletében szereplő általános felhasználási követelményeknek, ezen aromaanyagok értékelésére egy program kidolgozását írja elő.
(3)
Az élelmiszer-adalékanyagokkal foglalkozó közös FAO-WHO szakértői bizottság (JECFA) 2005. június 7.-16. között tartott 65. ülésén megállapította, hogy az acetamid (FL 16.047) egerekben és patkányokban egyértelműen rákkeltő hatást fejt ki, és noha a tumor kialakulási folyamata egyelőre ismeretlen, a genotoxikus mechanizmus lehetősége nem zárható ki. A JECFA ezen összetevő aromaanyagként való felhasználását helytelennek ítélte meg. Ennek megfelelően az acetamid nem felel meg a 2232/96/EK rendelet mellékletében szereplő általános felhasználási követelményeknek, és azt a nyilvántartásból törölni kell.
(4)
Az 1999/217/EK határozatot ezért ennek megfelelően módosítani kell.
(5)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az 1999/217/EK határozat melléklete A. részének táblázatából a 16.047-es FL-számú anyagot (acetamid) tartalmazó sort törölni kell.
2. cikk
E határozat címzettjei a tagállamok.
Kelt Brüsszelben, 2006. március 27-én.